Natječaj na štetu Grada

– Svjesni smo mi da se Turistička palača mora urediti i svakako podržavamo Grad u tom naumu, ali je žalosno da nas nitko, a većina nas je tu u najmu 15 do 20 godina, nije obavijestio da se ovakvo što priprema, nego nas dovode pred gotov čin. Na prostoru Turističke palače živi i radi 250 zaposlenih i svi će biti dovedeni na rub bankrota ako ovaj natječaj prođe. Iz ovog je natječaja vidljivo da ćemo mi kao dosadašnji zakupci teško moći i dalje biti korisnici prostora.Među ostalim, traži se garancija od šest milijuna kuna za uredno izvršenje posla, a nitko od nas ponaosob, pa čak ni da se udružimo, ne može u roku od 15 dana dobiti od banke takvu garanciju. I odmah najavljujemo, ako se dogodi da natječaj prođe i da se izabere koncesionar, mi posjednici prostora nećemo izići iz prostora dok se ne riješi naš status – govore nezadovoljnici iz Turističke palače, njih 20-ak, koji su i potpisali prosvjedno pismo koje će poslati u Banovinu.Oni, pak, predlažu da Grad obustavi objavljeni natječaj te nude da će oni svojim sredstvima urediti terasu od oko 970 četvornih metara, a da Grad i dalje kao vlasnik iznajmljuje taj prostor.– Nudimo uređenje zgrade našim novcem, a da ostanemo u dosadašnjem najmu po cijeni koju Grad odredi i da se nama dade koncesija na 30 godina. Po natječaju je visina naknade za osnivanje prava plodouživanja i gospodarskog korištenja Palače 12.500 eura mjesečno, a mi svi sad skupa, u ovom trenutku, plaćamo dvostruko višu cijenu najma.Grad bi od plodouživaoca (koncesionara) trebao dobiti godišnje 150 tisuća eura apanaže, a mi nudimo terasu koju će Grad iznajmiti za 67 i pol tisuća eura plus najam od 210 tisuća eura godišnje koji sad plaćamo. Kad to gledamo na rok od 30 godina, ako bude proveden ovakav natječaj, ispada da će Grad biti zakinut za gotovo 20 milijuna eura, pa nas zanima tko će za to biti odgovoran i tko ima pravo u ime Grada raspisati takav štetan natječaj.Suludo je da se taj prostor da nekome tko može dizati cijene kako hoće i raditi što hoće, da se to praktički nekome poklanja, a s nama se nisu čak udostojili ni razgovarati – poručuju ogorčeni najmoprimci poslovnih prostora u Turističkoj palači.